Drie dood ná beweerde liefdestwisArgieffoto ŉ Man het Saterdagaand na bewering sy vervreemde vrou en haar broer in hul huis buite Polokwane in Limpopo doodgeskiet, voordat hy homself om die lewe gebring het. Lt.kol. Moatshe Ngoepe, woordvoerder van die polisie, het gesê Benjamin Dorfling (42) het omstreeks 22:30 na ŉ huis in die Doornkraal-feesterrein gegaan waar Leonora le Roux (36) en haar broer, Martinus (30), gewoon het. Volgens Ngoepe was Dorfling en Leonora voorheen in ŉ romantiese verhouding betrokke, maar Maroela Media verneem hulle was getroud. “Daar word beweer ŉ rusie het ontstaan. Benjamin het daarna ŉ vuurwapen uitgeruk en Leonora en Martinus doodgeskiet,” het Ngoepe gesê. “Benjamin se liggaam is later in dieselfde huis gevind met ŉ koeëlwond en die vuurwapen wat langs hom gelê het.” Hy het gesê die motief vir die skietvoorval is nog nie bekend nie. ŉ Geregtelike doodsondersoek word gedoen en twee sake van moord word ondersoek.